C 152/132
SK
Úradný vestník Európskej únie
6.4.2022
4.11.
Pokiaľ ide o možnosť týkajúcu sa podpory „zmlúv o nákupe energie“ (článok 15), vytvorením usmernení spojených s finančnou podporou pre malé a stredné podniky by sa mal podnietiť rozvoj tohto nástroja, ktorý prináša dlhodobú viditeľnosť predajnej ceny zelenej elektriny.
Zo všeobecnejšieho hľadiska táto iniciatíva ilustruje potrebu posilniť spoluprácu a koordináciu medzi subjektmi v odvetví s cieľom priniesť dlhodobú víziu pre hospodárske subjekty.
4.12.
Ďalšou iniciatívou, ktorú EHSV víta, je povinnosť členských štátov začať testovaciu fázu týkajúcu sa cezhraničnej spolupráce prostredníctvom vytvorenia pilotného projektu počas nasledujúcich troch rokov.
EHSV by však zaujímali ďalšie podrobnosti o spôsobe zavedenia takejto spolupráce.
Kladie si najmä otázku týkajúcu sa administratívnych postupov vyplývajúcich z takejto iniciatívy a vyzýva Komisiu, aby pomohla členským štátom (preklad dokumentov súvisiacich s postupom atď.) dodržať stanovenú lehotu.
4.13.
Podľa EHSV nastala chvíľa zamyslieť sa nad potrebou európskeho úradu pre reguláciu elektrickej energie.
V snahe náležite sa pripraviť na túto dôležitú pozíciu je načase začať koncepčnú plánovaciu činnosť systému, ktorá bude obsahovať predpovede rastúceho dopytu po energii podľa oblastí a druhu, ako aj druhu energetickej transformácie.
4.14.
EHSV takisto víta iniciatívu v článku 9 ods.
7a, ktorej cieľom je v záujme uľahčenia rozvoja kapacít na mori zaviesť spoločné priestorové plánovanie pre jednotlivé morské oblasti medzi členskými štátmi.
Takýto prístup umožní maximalizovať potenciál každej morskej oblasti a zároveň v konečnom dôsledku posilniť cieľ prepojenia elektrických sietí medzi štátmi.
Vytvorenie jednotného kontaktného miesta je takisto vítané a musí poskytovať príležitosť inšpirovať sa osvedčenými postupmi zavedenými v rámci jednotlivých členských štátov, aby sa skrátil čas potrebný na realizáciu projektu.
Stanovenie celkovej výrobnej kapacity pre jednotlivé morské oblasti na roky 2030, 2040 a 2050 by malo takisto umožniť lepšie zohľadnenie potenciálu veternej energie na mori v rámci každého členského štátu a podporiť jej rozvoj.
Vzhľadom na rastúci počet cezhraničných projektov v oblasti obnoviteľných zdrojov energie, najmä veternej energie na mori, EHSV vyzýva Európsku komisiu, aby z čisto praktických dôvodov opätovne otvorila diskusie o európskom prevádzkovateľovi prenosovej sústavy, keďže by išlo o najvhodnejšiu úroveň na zabezpečenie riadenia tokov elektrickej energie v reálnom čase.
Európsky prevádzkovateľ prenosovej sústavy má v konečnom dôsledku najväčšie oprávnenie na zabezpečenie koordinácie trhových mechanizmov v súvislosti s ponukou a dopytom pri súčasnom zaistení bezpečnosti systému, ktorý sa bude čoraz viac požadovať vzhľadom na väčšie prenikanie obnoviteľných zdrojov energie.
4.15.
EHSV viackrát zdôraznil, že je potrebné vytvoriť nové trhové štruktúry na zabezpečenie rovnováhy medzi výrobou energie a spotrebou na mikroúrovni.
Tieto štruktúry by uľahčili začlenenie uskladňovacích zariadení v rámci energetického systému.
Rozvoj elektromobility by tak mal umožniť využitie úlohy batérií, aby bolo možné inteligentné nabíjanie a vytvorenie disponibilnej uskladňovacej kapacity na miestnej úrovni.
V návrhu revízie sa však tomuto bodu nevenuje pozornosť.
4.16.
V balíku opatrení v oblasti čistej energie sa venuje osobitná pozornosť vlastnej spotrebe a energetickým spoločenstvám.
Tieto mechanizmy predstavujú silné prostriedky na zvýšenie účasti občanov, a aby sa stali uvedomelými plnohodnotnými aktérmi energetickej transformácie prostredníctvom zvýšenia ich pocitu príslušnosti a posilnenia decentralizovaných štruktúr, ktoré sú prospešné z hospodárskeho aj zo sociálneho hľadiska.
Ako zdôraznila Európska komisia v rámci hodnotenia národných energetických a klimatických plánov, členské štáty dostatočne nezohľadňujú potenciál energetického občianstva, čo je v rozpore s jedným z hlavných dôvodov existencie štvrtého energetického balíka.
Je naliehavo potrebné objasniť uplatniteľné pravidlá, najmä pokiaľ ide o pojmy ako zdieľanie energie, čisté meranie alebo tiež partnerský predaj energie, aby sa splnili ciele balíka opatrení v oblasti čistej energie a energetickej únie.
EHSV vyjadruje sklamanie nad skutočnosťou, že návrh revízie sa nesnaží zlepšiť regulačný rámec v súvislosti s týmito aspektmi.
Malo by to o to väčší význam, že v návrhu revízie usmernení týkajúcich sa štátnej pomoci v oblasti klímy, energie a životného prostredia sa stanovuje omnoho nižší prah pre výnimky z povinnosti poskytnúť pomoc a určiť úroveň pomoci prostredníctvom verejnej súťaže.
4.17.
EHSV v zásade podporuje návrh Komisie, v ktorom sa členské štáty vyzývajú, aby zohľadňovali „udržiavanie vnútroštátnych lesných záchytov uhlíka a ekosystémov“, ako aj zásady „kaskádového využívania biomasy“ a „obehového hospodárstva“.
Znamená to uprednostňovať využívanie drevného odpadu, ako sú malé konáre, kmene stromov a iné vedľajšie produkty, ako aj výrobky z recyklovaného dreva na výrobu bioenergie.
Preto je zmysluplné prehodnotiť podporu bioelektrární v tejto oblasti, pričom treba mať na pamäti, že zvyšky z píl a v rámci celulózového a papierenského priemyslu sú zdrojmi energie.
Okrem toho, ako sa zdôrazňuje v návrhu, je vhodné presmerovať biopalivá biologického pôvodu do odvetvia dopravy, ktorá sa ťažko elektrifikuje, ako v prípade námornej, diaľkovej alebo leteckej dopravy.
V tejto súvislosti by sa mali zohľadniť aj otázky problematickej dostupnosti a nákladov.
Ak sa má zrealizovať táto myšlienka, v článku 25 by sa malo rozlišovať medzi biopalivami biologického pôvodu a elektrinou z obnoviteľných zdrojov meraním zníženia skleníkových plynov.
V odvetví dopravy sa tak bude uprednostňovať elektrina z obnoviteľných zdrojov a biopalivá na báze zvyškov.
Z toho vyplýva zvýšený tlak v prospech dekarbonizácie odvetvia dopravy prostredníctvom priamej elektrifikácie.